Jabarkan Plot dari InuYasha dalam bahasa melayu

Bacaan lanjut: Senarai watak InuYasha.

Siri Inuyasha bermula dengan pertempuran penduduk kampung era silam iaitu pada zaman Sengoku dengan seorang manusia separuh raksasa yang dipanggil sebagai hanyo. Hanyo tersebut ialah Inuyasha yang ingin mencuri Shikon No Tama dari biara kampung tersebut. Pada hari itu, Inuyasha gagal mengawal emosi dan difikirannya hanyalah ingin memperolehi permata tersebut. Serikandi terakhir yang merupakan seorang perempuan sihir ataupun miko iaitu Kikyo mempertahankan Shikon No Tama sehingga ke titisan darah terakhir. Kikyo memanah Inuyasha tepat di dadanya dan tubuh Inuyasha terikat dengan sumpahan. Sumpahan itu membuatkan Inuyasha tidur selama 50 tahun.

Kembali ke era moden, Higurashi Kagome yang merupakan seorang pelajar sekolah tinggi mempunyai sahabat yang ramai dan keluarga yang penyayang. Datuknya membuka kedai antik dan selalu bercerita kepada Kagome mengenai Shikon No Tama yang menjadi lagenda bagi sejarah Jepun. Kagome tidak meminati sejarah dan dia hanya bersikap acuh tak acuh apabila datuknya bercerita mengenai permata itu. Kagome mempunyai seorang adik lelaki bernama Sota dan seekor kucing comel dan gemuk bernama Buyo. Suatu hari Buyo bermain-main dengan Sota. Buyo melangkah masuk ke sebuah bilik lama di halaman rumah Kagome. Sota yang bimbangkan keselamatan Buyo cuba mencari Buyo. Namun dia tidak berani untuk melangkah ke bilik tersebut. Sota meminta bantuan Kagome untuk mencari Buyo. Kagome membuka pintu bilik tersebut dan mencari Buyo. Buyo akhirnya ditemui, namun begitu dengan tidak sengaja Kagome terjatuh ke dalam perigi yang terdapat di bilik tersebut.

Dalam perigi tersebut, Kagome diserang oleh raksasa lipan gergasi. Kagome cuba melarikan diri dan dia menemui jalan keluar dari perigi tersebut. Apabila Kagome keluar daripada perigi itu, Kagome terkejut kerana terdapat hutan disekelilingnya dan rumahnya tiada di situ. Kagome cuba mencari jalan pulang dengan merayau-rayau di hutan itu. Secara tidak sengaja, Kagome terjumpa dengan sebatang pokok yang besar dengan seekor makhluk telah diikat di situ. Kagome cuba mendekati makhluk itu yang sedang tidur dalam keadaan yang aman, namun terdapat di dadanya telah dipanah dengan busur. Kagome menarik keluar panah itu, dan serta merta sumpahan yang telah diikat selama 50 tahun telah dileraikan kembali. Makhluk tersebut yang merupakan Inuyasha mula bangun dan terkejut melihat wajah Kagome yang seiras dengan wajah Kikyo.

Makhluk raksasa yang mengejar Kagome di perigi itu kembali mengejar Kagome. Inuyasha mula menyerang dan menyelamatkan Kagome. Raksasa itu inginkan Shikon No Tama yang tertanam dalam tubuh Kagome. Ini adalah kerana Shikon No Tama dibakar dan dikebumikan bersama-sama dengan mayat Kikyo. Kagome pula kelahiran semula bagi Kikyo dan oleh sebab itu Shikon No Tama berada dalam tubuhnya. Semasa berlawan dengan raksasa tersebut, tiba-tiba Shikon No Tama keluar daripada tubuh Kagome. Namun begitu, Inuyasha berjaya mengalahkan rasaksa tersebut dan Kagome menetap di rumah Kaede. Kaede ialah adik kepada Kikyo. Dia merupakan seorang miko tua yang telah lama hidup di dunia itu. Kaede percaya bahawa Kagome ialah kelahiran semula kakaknya. Kemudiannya Shikon No Tama dicuri oleh seekor raksasa gagak Shibugarasu. Kagome dengan pantas cuba memanah burung tersebut namun akhirnya panahnya terkena Shikon No Tama menyebabkan permata itu pecah dan bertaburan di seluruh tempat. Dengan peristiwa itu, bermulalah pengembaraan Inuyasha dan Kagome dalam mencari serpihan permata Shikon No Tama bersama-sama.

Inuyasha seringkali bermimpi mengenai ibunya yang telah mati. Ibunya yang bernama Izayoi, ialah seorang puteri yang cantik bagi kerajaan di dunia itu. Namun begitu, kelahiran Inuyasha ditentang hebat oleh kerabat diraja manusia kerana Inuyasha ialah separuh manusia dan raksasa. Ayahnya ialah Inu No Taisho yang merupakan pemerintah tertinggi bagi kerajaan langit ataupun pemerintah tertinggi bagi kaum rasaksa yang disebut sebagai Yokai. Inuyasha mempunyai ibu tiri dan abang tiri yang bernama Sesshomaru. Sesshomaru sering memburu Inuyasha kerana inginkan pedang Tessaiga yang dikatakan pedang terhebat milik ayahnya, Inu No Taisho. Inu No Taisho mewariskan pedang yang disayanginya, Tessaiga kepada Inuyasha dan pedang kecilnya, Tenseiga kepada Sesshomaru. Sesshomaru merasakan ayahnya tidak adil kerana dia yang sepatutnya mendapat Tetsusaiga kerana dia ialah anak sulung dan juga berdarah rasaksa bangsawan penuh iaitu Daiyokai, Raksasa Sepenuh.

Dalam pengembaraan itu juga, Inuyasha bertemu dengan Miroku yang mempunyai Kazaana, kuasa yang mampu menyerap kesan daripada sumpahan yang telah diturunkan oleh Naraku kepada datuknya. Seluruh kehidupannya ialah untuk mencari dan memusnahkan Naraku demi membalas dendam terhadap keluarganya. Sango pula ialah seorang perempuan yang kuat. Dia memburu rasaksa bersama ahli keluarganya demi menampung keperluan hidup mereka. Namun pada suatu malam, Sango dan keluarganya telah diperdaya dan dibunuh kejam oleh Naraku. Hanya Sango yang berjaya meloloskan diri, manakala adiknya Kohaku meninggal dunia namun dibangunkan kembali oleh Naraku dengan menggunakan kuasa serpihan Shikon No Tama. Sango juga memburu dan ingin membunuh Naraku. Shippo pula ialah raksasa rubah yang kehilangan ayahnya akibat dibunuh oleh orang bawahan Naraku. Oleh sebab matlamat mereka adalah sama maka Inuyasha, Kagome, Sango, Miroku dan Shippo bekerjasama dalam mengumpulkan serpihan Shikon No Tama dan membunuh Naraku.